Tusindvis af nordjyder får ikke så stort et prischok, som de var stillet i udsigt.

Varmepriserne så ud til at eksplodere i efteråret, da varmeværker varslede prisstigninger på langt fra over 100 procent. Men TV2 Nords gennemgang af de nordjyske varmepriser viser, at forbrugerne flere steder er sluppet med skrækken. Varmepriserne har nemlig taget et drastisk dyk i forhold til de dystre prisstigninger, der blev meldt ud. For eksempel har Støvring Varmeværk næsten droppet den fordobling af varmeprisen, der ellers trådte i kraft i december . - Det er selvfølgelig glædeligt, at vi kan meddele, at vi sænker prisen til cirka det halve af, hvad det var i december måned, siger Søren Kjær, bestyrelsesformand i Støvring Kraftvarmeværk. Det betyder, at husejerne i Støvring og omegn kan se frem til gennemsnitlig besparelse på ca. 15.000 kroner i forhold til det prischokket fra december. Kæmpe besparelser Det samme er tilfældet hos de to store varmeværker på Mors, hvor varmepriserne så ud til at stige med op til 2313 kr./MWh. Det svarer til en varmeregning på op mod 45.000 kroner om året for et parcelhus. I stedet er varmeprisen landet på 1625 kr./MWh. - Vi har fyret med 100 procent naturgas, som vi har måtte købe til markedsprisen. Og når renten samtidig har været stigende, har vi været ramt dobbelt, siger Peter Therkildsen, formand for Morsø Forsyning. Men da gaspriserne pludselig faldt mod slutningen af 2022, barberede Morsø Forsyning over halvdelen af prisstigningen væk. - Det var virkelig en lettelse. For ellers havde det været rigtig, rigtig hårdt for varmekunderne, siger Peter Therkildsen. Nedjusteringen betyder, at et almindeligt parcelhus på 130 kvadratmeter koster 12.400 kroner mindre at varme op om året på Mors.